ΑΠΟΦΑΣΗ ΤΗΣ ΕΠΙΤΡΟΠΗΣ

της 22ας Δεκεμβρίου 1999

για την τροποποίηση των αποφάσεων 1999/466/ΕΚ και 1999/467/ΕΚ που θεσπίζουν αντιστοίχως καθεστώτα επισήμως απαλλαγμένων από τη βρουκέλλωση και από τη φυματίωση αγελών βοοειδών σε ορισμένα κράτη μέλη ή περιφέρειες κρατών μελών

[κοινοποιηθείσα υπό τον αριθμό Ε(1999) 5007]

(Κείμενο που παρουσιάζει ενδιαφέρον για τον ΕΟΧ)

(2000/69/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου του τομέα των ενδοκοινοτικών συναλλαγών βοοειδών και χοιροειδών(1), όπως τροποποιήθηκε τελευταία από την οδηγία 98/99/ΕΚ του Συμβουλίου(2), και ιδίως το παράρτημα Α κεφάλαιο Ι σημείο 4 και το παράρτημα Α κεφάλαιο ΙΙ σημείο 7,

Εκτιμώντας τα ακόλουθα:

(1) Η απόφαση 1999/466/ΕΚ της Επιτροπής, της 15ης Ιουλίου 1999, για τη θέσπιση καθεστώτος επισήμως απαλλαγμένων από τη βρουκέλλωση αγελών βοοειδών σε ορισμένα κράτη μέλη ή περιφέρειες κρατών μελών και την κατάργηση της απόφασης 97/175/ΕΚ(3), χορηγεί αυτό το καθεστώς σε ορισμένα κράτη μέλη και περιφέρειες μέχρι την 31η Δεκεμβρίου 1999.

(2) Η απόφαση 1999/467/ΕΚ της Επιτροπής, της 15ης Ιουλίου 1999, για τη θέσπιση καθεστώτος επισήμως απαλλαγμένων από τη φυματίωση αγελών βοοειδών σε ορισμένα κράτη μέλη ή περιφέρειες των κρατών μελών και για την κατάργηση της απόφασης 97/76/ΕΚ(4) χορήγησε αυτό το καθεστώς σε ορισμένα κράτη μέλη και περιφέρειες μέχρι την 31η Δεκεμβρίου 1999.

(3) Σύμφωνα με το παράρτημα Α κεφάλαιο Ι σημείο 4 στοιχείο β) και το παράρτημα Α κεφάλαιο ΙΙ σημείο 7 στοιχείο β), της οδηγίας 64/432/ΕΟΚ, προϋπόθεση για τη χορήγηση των καθεστώτων των επισήμως απαλλαγμένων από τη βρουκέλλωση και από τη φυματίωση, αντίστοιχα, αγελών βοοειδών αποτελεί ένα σύστημα αναγνώρισης που επιτρέπει την αναγνώριση των αγελών προέλευσης και διέλευσης για κάθε βοοειδές σύμφωνα με τον κανονισμό (ΕΚ) αριθ. 820/97 του Συμβουλίου(5).

(4) Οι προσωρινοί περιορισμοί του καθεστώτος των επισήμως απαλλαγμένων από τη φυματίωση και τη βρουκέλλωση αγελών βοοειδών που προβλέπονται στις ανωτέρω αποφάσεις εισήχθησαν λόγω της ασυναρτησίας των ημερομηνιών σε διάφορα κείμενα της νομοθεσίας, ιδίως λόγω του ότι ορισμένα στοιχεία του συστήματος αναγνώρισης έπρεπε να είναι πλήρως λειτουργικά έως την 31η Δεκεμβρίου 1999 σύμφωνα με τον προαναφερόμενο κανονισμό.

(5) Λαμβάνοντας υπόψη το ότι η δημιουργία μιας ηλεκτρονικής βάσης δεδομένων για την αναγνώριση και την καταγραφή των βοοειδών αποτελεί ουσιαστικό στοιχείο του συστήματος που προβλέπεται από τον κανονισμό (ΕΚ) αριθ. 820/97 του Συμβουλίου, η Επιτροπή αναγνώρισε το λειτουργικό χαρακτήρα των βάσεων δεδομένων που καθιερώθηκαν στην Αυστρία με την απόφαση 1999/571/ΕΚ(6), στη Δανία με την απόφαση 1999/376/ΕΚ(7), στη Φινλανδία με την απόφαση 1999/317/ΕΚ(8), στο Λουξεμβούργο με την απόφαση 1999/375/ΕΚ(9), στις Κάτω Χώρες με την απόφαση 1999/546/ΕΚ(10) και στη Σουηδία με την απόφαση 1999/693/ΕΚ(11).

(6) Όσον αφορά τη Γερμανία, η Επιτροπή έλαβε επαρκή στοιχεία που της επιτρέπουν να θεωρήσει λειτουργική τη βάση δεδομένων, αλλά η εκτίμηση αυτή μπορεί να αναθεωρηθεί βάσει των αποτελεσμάτων μιας μελλοντικής επίσκεψης.

(7) Όσον αφορά την Ιταλία και το Ηνωμένο Βασίλειο, απαιτείται συμπληρωματική περίοδος έξι μηνών για να ολοκληρωθεί η δημιουργία της προαναφερθείσας βάσης δεδομένων και, ως εκ τούτου, το καθεστώς των επισήμως απαλλαγμένων αγελών βοοειδών στις περιφέρειες Bolzano και Trento, όσον αφορά τη φυματίωση των βοοειδών, και στις περιφέρειες του Bolzano και στη Μεγάλη Βρετανία, όσον αφορά τη βρουκέλλωση των βοοειδών, πρέπει να χορηγηθεί μέχρι τις 30 Ιουνίου 2000, εφόσον η κατάσταση αποτελέσει αντικείμενο επανεξέτασης πριν από αυτή την ημερομηνία.

(8) Ως εκ τούτου, είναι αναγκαίο να προσαρμοστούν οι αποφάσεις 1999/466/ΕΚ και 1999/467/ΕΚ στη νομική κατάσταση που ισχύει από την 1η Ιανουαρίου 2000.

(9) Ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η απόφαση 1999/466/ΕΚ τροποποιείται ως εξής:

α) στον τίτλο του παραρτήματος Ι διαγράφονται οι λέξεις "έως τις 31 Δεκεμβρίου 1999"·

β) στον τίτλο του παραρτήματος ΙΙ οι λέξεις "έως τις 31 Δεκεμβρίου 1999" αντικαθίστανται από τις λέξεις "έως τις 30 Ιουνίου 2000".

2. Η απόφαση 1999/467/ΕΚ τροποποιείται ως εξής:

α) στον τίτλο του παραρτήματος Ι διαγράφονται οι λέξεις "έως τις 31 Δεκεμβρίου 1999"·

β) στον τίτλο του παραρτήματος ΙΙ οι λέξεις "έως τις 31 Δεκεμβρίου 1999" αντικαθίστανται από τις λέξεις "έως τις 30 Ιουνίου 2000".

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 22 Δεκεμβρίου 1999.

Για την Επιτροπή

David BYRNE

Μέλος της Επιτροπής

(1) ΕΕ 121 της 29.7.1964, σ. 1977/64.

(2) ΕΕ L 358 της 31.12.1998, σ. 107.

(3) ΕΕ L 181 της 16.7.1999, σ. 34.

(4) ΕΕ L 181 της 16.7.1999, σ. 36.

(5) ΕΕ L 173 της 7.5.1997, σ. 1.

(6) ΕΕ L 217 της 17.8.1999, σ. 62.

(7) ΕΕ L 144 της 9.6.1999, σ. 35.

(8) ΕΕ L 122 της 12.5.1999, σ. 40.

(9) ΕΕ L 144 της 9.6.1999, σ. 34.

(10) ΕΕ L 209 της 7.8.1999, σ. 32.

(11) ΕΕ L 273 της 23.10.1999, σ. 14.